Татарстан ризыкларын аласызмы? (Cораштыру)

	Казан кибетләрендә сатылучы сөт продуктларының 30 процентының ясалма булуы ачыкланган. Шунысы кызык: әлеге продуктларның күпчелеге Татарстанныкы түгел, Самара, Ульяновск, Түбән Новгород кебек күрше төбәкләрдән китерелгән. Ясалма ризыклар сатып алучыларны аеруча арзан булулары белән җәлеп итә. 	 Татарстанның Этил спирты һәм алкогольле продукция җитештерүне, аның әйләнешен һәм сыйфатын дәүләт контролендә тотуны тәэмин итү һәм кулланучы хокукларын яклау буенча дәүләт инспекциясенең бүлек җитәкчесе Розалия Арысланова фикеренчә, арзанлыкның сере – рецептны бозып, консервантлар кушып җитештерүдә. Мәсәлән, Чувашия, Башкортстан, Ульяновск, Мәскәүдә җитештерелгән каймак составында табигый булмаган май барлыгы ачыкланган. Өстәвенә, ерак арадан китерелү аларның бозылуына да сәбәп була. Розалия Арысланова Татарстан халкын үзебездә җитештерелгән продуктларга өстенлек бирергә өнди. “Кыйммәтрәк булса да, үзебезнеке күпкә сыйфатлырак”, – ди ул. Ә сез ризык сайлаганда кайда җитештерелүенә игътибар итәсезме? Татарстанда җитештерелгән ризыкларның сыйфатыннан канәгатьме?

Расыйх ВӘЛИУЛЛИН, хәләл ризык кибете хуҗасы:

– Безнең кибетләрдә Та­тарстанда җитеш­терел­гән сөт продуктлары гына сатыла. “Эдельвейс”, “Про­сто молоко”ныкы... Үзе­без­дә җитештерелгән сөт ризык­ларының сыйфатыннан ка­нә­гать. Ә менә казылыкны Пенза өлкә­сенең Әләзән авылыннан, Самара өлкә­сенең Гали авылыннан, Похвстнево шәһә­реннән кайтартабыз. Татарстаннан бары бер генә оешмадан – “Чаллы-Брой­лер”­дан гына тавык ите һәм хәләл казылык сатып алабыз. Бу продуктлар әле­гә респуб­ли­када җи­тәр­­лек кү­ләмдә җитеш­те­релми. Хә­ләл казылык җи­теш­терүче бер-ике ге­нә ке­черәк оешма бар. Әмма алар үз продуктларын әлегә Казанда сатмый. Ат итеннән казылык ясаучылар да бар, ләкин аны һәр катлау вәкилләре дә сатып ала алмый. Бәясе югары. Әлә­зән һәм Гали­дән китер­телгән казылык­лар­ның сый­фатыннан без ка­нә­­гать, аларны мөсел­ман­­нар эшли. Мөселман­нар җи­тештергән товар һәр­вакыт сыйфатлы була.

Зилә СӨНГАТУЛЛИНА, Россиянең һәм Татарстан­ның халык артисты:

– Сатып алганда, һәр­вакыт кайда җитештере­лүенә игътибар итәм. Татарстан ризыкларына өс­тен­лек бирәм. Чит ил ризыкларын яратмыйм. Үзебез­дә җи­те­ш­терелгән сөт продуктла­рының сыйфатыннан мин канәгать. Мәсәлән, Яшел Үзән сөт комбинатының сө­те дә, эремчеге тә сыйфатлы. Теләчедә бик яхшы май җитештерәләр.

Эльза ГАЗИЗОВА, журналист:

– Ризыкны бик җен­текләп сайлыйм. Чит ил продуктларына шикләнеп карыйм. Үзебездә  җитеш­те­релгәннәре ышанычлырак. Сөт продуктларыннан Наласада, Яшел Үзәндә җи­теш­­­терелгәнен алырга тырышам. Казылык, итне хә­ләлне сайлыйм. Яшелчә­ләр алганда да Татарстаннан булу-булмавын беле­шәм. Чөнки ген инженериясе белән үстерелгән­нәреннән куркам. Кибет киштәлә­рендә бер тузан бөртеге дә кунмаган суганнар, бер-берсенә ике тамчы су кебек охшаш яшелчәләр көннән-көн кү­бәя. Ничек шулай итеп үс­тереп була икән аны? Болар табигыймы икән дигән шик туа.

Илнур КАДЫЙРОВ, студент:

– Мин иң беренче бәя­сенә игътибар итәм. Кайсы арзанрак – шунысын алам. Май, кефир, казылык, сыр алам инде гадәттә. Минем кебек талымсыз сатып алучылар бигрәк тә студентлар арасында күптер ул. Хәер, студентлар арасында гына да түгел. Бездә күп­челекнең хезмәт хаклары зур түгел бит инде. Шуңа күрә җен­текләп сайланып торучылар күптер дип уйламыйм. Халык арзанрагын сайлый. Аннары кайдан чыга икән беркайчан күрел­мәгән авырулар, дип аптырап йөри башлыйбыз...    

Ватаным Татарстан

	№ 217 | 20.12.2013	


